![C:\Users\zsherold\Desktop\EU flag-Erasmus+_vect_POS [RGB].jpg]()

# Pályázati felhívás

## Az Erasmus+ programban részt vevő fogyatékossággal élő vagy tartósan beteg hallgatók illetve munkatársak kiegészítő pénzügyi támogatására

## 2016/2017-es tanév

A felsőoktatási intézmények és a Tempus Közalapítvány közösen kiegészítő támogatásra irányuló pályázatot hirdetnek azon felsőoktatásban tanuló/dolgozó fogyatékossággal élő vagy tartósan beteg hallgatók, oktatók és a felsőoktatási intézmények nem oktató beosztású, adminisztratív munkatársai számára, akik a 2016/2017-es tanévben Erasmus+ mobilitási ösztöndíjat nyertek el kifelé irányuló mobilitásra. A támogatás célja egyenlő esélyt nyújtani a felsőoktatás területén is a speciális ellátást igénylő kiutazók számára az Erasmus+ programban.

## Kik pályázhatnak?

Az Erasmus+ program 2016/2017-es tanévére **Erasmus+ ösztöndíjat elnyert hallgatók és intézményi munkatársak** jogosultak pályázatot benyújtani, amennyiben fogyatékossággal élő vagy tartós betegség miatt folyamatos orvosi felügyeletre szoruló személyek, és **a betegségük** **igazolhatóan jelentős többletköltségeket okoz a külföldi tartózkodás során** az átlagos külföldi megélhetési költségekhez képest (például látássérült, mozgássérült, hallássérült, cukorbeteg, tej- vagy lisztérzékeny, illetve egyéb betegséggel rendelkező Erasmus+ résztvevők esetében).

##  Mire igényelhető kiegészítő támogatás?

* A mobilitással összefüggő **többletköltségek** támogatására lehet kiegészítő támogatást igényelni, melyekkel elháríthatók a programban való részvétel akadályai: ezek olyan jól meghatározható, konkrét (legtöbbször egyszeri, nem pedig ismétlődő) kiadások, amelyek a helyváltoztatással, utazással, a külföldi tartózkodással vannak közvetlen összefüggésben.
* Kizárólag olyan tételek támogathatók, melyek **a mobilitáshoz kapcsolódóan** merülnek fel, a tartós betegséggel vagy fogyatékossággal összefüggésben.
* A támogatható költségeket az Erasmus+ programban résztvevő semmilyen más forrásból nem tudja finanszírozni és **a kiegészítő támogatás nélkül nem tudna részt venni** a mobilitásban.

## Milyen költségekre nem igényelhető támogatás?

A kiegészítő támogatásnak nem célja a kiutazó életvitelével (pl. étkezés, mindennapi szükségletek, gyógyszer) kapcsolatos szokásos költségek támogatása – vagyis olyan költségek fedezése nem támogatható, amelyek mobilitás nélkül, Magyarországon (a küldő országban) is felmerülnének. (Kizárólag abban az esetben támogathatók ilyen típusú tételek, ha ezek jelentős többletköltséget jelentenek a Magyarországon felmerülő költségeknél, azonban ennek indoklása a pályázati űrlapban szükséges.)

## A pályázás módja

Pályázni a **hiánytalanul kitöltött megfelelő pályázati űrlap** benyújtásával lehet, amelyben az igényelt támogatás tételesen felsorolásra kerül, továbbá a pályázó részletesen indokolja a felsorolt tételek szükségességét a mobilitási időszakra vonatkozóan.

### Kötelező mellékletek:

* **3 hónapnál nem régebbi kórtörténeti összefoglaló**

Kötelező csatolni a pályázat mellékleteként kezelőorvos által 3 hónapnál nem régebben kiállított kórtörténeti összefoglalót a betegségről, amely tartalmazza a kórelőzményt, az eddigi diagnosztikus vizsgálatokat, kezeléseket, eredményeket.

Abban az esetben elfogadható 3 hónapnál régebbi körtörténeti összefoglaló, ha kiegészítésként 3 hónapnál nem régebbi háziorvosi/szakorvosi igazolás alátámasztja és hitelesíti a kórtörténeti összefoglalót.

* **Igazolás az elnyert Erasmus+ támogatásról** (az igazoláson a mobilitás időtartamának is szerepelnie kell)

A pályázati anyagot **magyar** nyelven kell benyújtani az alábbiak szerint:

* 2 nyomtatott, aláírt példányban a küldő intézmény koordinátorához, valamint
* 1 elektronikus verziót a megadott e-mail címre is el kell küldeni.

Érvényes pályázat kizárólag a megadott pályázati űrlapon nyújtható be a felsorolt kötelező mellékletekkel együtt.

## Pályázati határidő

**2016. október 26.**

A pályázat 2 eredeti példányát postai úton, elektronikus verzióját pedig e-mailben a küldő felsőoktatási intézmény Erasmus+ koordinátorának kell eljuttatni. A pályázat beadási határidő a nyomtatott pályázat beküldésére (a postai bélyegző dátuma szerint), valamint az elektronikus beküldésre egyaránt vonatkozik.

## Pályázatok bírálata, döntéshozatal

A pályázatok formai bírálatát a küldő felsőoktatási intézmény, a tartalmi bírálatot pedig a Tempus Közalapítvány által felkért független orvosszakértők végzik, akik javaslatot tesznek a támogatásra. Hiánypótlásra nincs lehetőség. A pályázatokról és a támogatás összegéről a Tempus Közalapítvány Kuratóriuma hoz döntést, a TKA Kuratóriumának döntése ellen nincs fellebbezési lehetőség.

## A támogatás összege

A pályázati űrlapon a pályázónak tételesen fel kell sorolnia, hogy milyen tételekre mekkora összegű támogatást igényel. A pályázati űrlapon **a teljes időtartamra** igényelt összegeket kell feltüntetni.

Csakis olyan tételekre igényelhető támogatást, amelyek szorosan összefüggnek a külföldi tartózkodással, illetve amelyek felhasználásáról – pozitív elbírálás esetén – a pályázó számlákkal tud elszámolni. Az orvosszakértők a bírálat során a pályázó kórtörténeti összefoglalója alapján a pályázó igényének jogosultságát négy csoportba sorolják: a) indokolatlan, b) enyhe, c) közepesen súlyos, d) súlyos. A besorolás alapján kerül meghatározásra, hogy a pályázó havi bontásban minimum és maximum mekkora összegű támogatást kaphat.

|  |  |  |  |
| --- | --- | --- | --- |
|  | Enyhe betegség /fogyatékosság | Közepesen súlyos betegség /fogyatékosság | Súlyos betegség /fogyatékosság |
| Hallgatók | 20 – 150 euró/hó | 150 – 320 euró/hó | 320 – 500 euró/hó |
| Oktatók, nem oktatói személyzet | 10 – 20 euró/nap | 20 – 60 euró/nap | 60 – 100 euró/nap |

Felhívjuk a pályázók figyelmét, hogy a kiegészítő támogatás nem minden esetben fedezi az összes felmerülő többletköltséget a mobilitás során.

## A támogatás felhasználása, elszámolás

A kiegészítő támogatás kizárólag a pályázatban igényelt és Tempus Közalapítvány Kuratóriuma által elfogadott költségtételekre használható fel. A támogatást tételesen kell igényelni, a támogatás felhasználása pedig a megítélt tételek szerint lehetséges, számlákkal igazolt tételes költségelszámolással. A kiegészítő támogatási összeget a küldő felsőoktatási intézmény fizeti ki a támogatott résztvevőknek.

További felvilágosítást az intézményi Erasmus+ koordinátortól vagy a Tempus Közalapítványtól (1/237-1300, info@tpf.hu) kaphat.

***Mellékletek:***

* *pályázati űrlap*